Adskillige deltagere til en technofest på Vegger Kro i Himmerland er blevet grebet i at have forsøgt at pumpe stemningen op med ulovlige midler.

I alt har 15 personer fået bøder. Heraf 13 for besiddelse af mindre mængder narkotika.

Det oplyser Nordjyllands Politi.

I den lidt mere harmløse afdeling viste en anden ung mand "uanstændig opførsel" ved at bruge vejen foran kroen som pissoir.

Ifølge vagtchef Karsten Højrup Kristensen er det en af politiets specialpatruljer, som har skrevet bøderne ud til de narkopåvirkede gæster ved festen.

- Ingen er anholdt, fordi der i alle tilfælde er tale om mindre mængder narko, siger han.

- Vi beslaglægger naturligvis den narkotika, folk har på sig, og så bliver der uddelt bøder, understreger han.

Der er fundet både amfetamin, kokain, ketamin og andre typer euforiserende stoffer i lommerne på festdeltagere.

Mængderne varierede fra et halv gram og til seks gram. Alle bøder er givet til mænd i alderen fra 19 til 35 år.

Landsbyen Vegger ligger mellem Nibe og Aars. Der var samlet mindst 200 personer på kroen.

Foruden beslaglæggelserne er en ung mand blevet anholdt og sigtet for narkokørsel.

/ritzau/